বিবর্তন
বিবর্তনের ভিত্তি হচ্ছে বংশপরম্পরায় জিনের সঞ্চারণ। যা একটি জীবের বংশগতভাবে প্রাপ্ত বৈশিষ্ট্যগুলোর জন্য দায়ী, তা-ই জিন। এই জিনগুলোর বিভিন্নতার কারণে একটি জীবগোষ্ঠীর বিভিন্ন সদস্যদের মধ্যে বংশগত বৈশিষ্ট্যে পার্থক্য বা প্রকরণ সৃষ্টি হয়। বিবর্তন মূলত দুটি বিপরীত নিয়ামকের ফল : একটি প্রক্রিয়ায় ক্রমাগতভাবে নতুন প্রকরণ সৃষ্টি হয়, আর অন্যটির প্রভাবে এই প্রকরণগুলোর কোনো কোনোটির সংখ্যা বৃদ্ধি পায় এবং কোনো কোনোটির সংখ্যা হ্রাস পায়। নতুন প্রকরণ উৎপন্ন হয় দুটি প্রধান উপায়ে : ১. জিনগত মিউটেশন বা পরিব্যপ্তির মাধ্যমে এবং ২. বিভিন্ন জীবগোষ্ঠী বা প্রজাতির মধ্যে জিনের স্থানান্তরের মাধ্যমে। "জিনেটিক রিকম্বিনেশনের" মাধ্যমেও নতুন বৈশিষ্ট্যসূচক জিন তৈরি হয় যা জীবগোষ্ঠীর মধ্যকার প্রকরণ বৃদ্ধির অন্যতম কারণ।
আণবিক জিনতত্ত্ব
মলিকুলার জিনেটিক্স বা আণবিক জিনতত্ত্ব হল জীববিজ্ঞান এবং জিনতত্ত্বের একটি শাখা যেখানে জিনের গঠন ও কার্যাবলি নিয়ে অতিক্ষুদ্র অণুর পর্যায়ে আলোচনা করা হয়। ক্রোমোজোম এবং জিন এক্সপ্রেশনের উপর গবেষণা বংশগতি, জিনের ভিন্নতা এবং মিউটেশন নিয়ে পরিষ্কার ধারণা দিতে পারে। ডেভলপমেন্টাল বায়োলজিতে এবং বিভিন্ন জিনেটিক রোগ ভালোভাবে বুঝতে মলিকুলার জিনেটিক্স অত্যন্ত প্রয়োজনীয় একটি শাখা।